«Rjukanfos» omdirigeres hit. For fossene, se Rjukanfossen og Rjukanfossen (Åmli).  For jernbaneferga, se DF «Rjukanfos».

**Hydro Energi AS**, tidligere **Aktieselskabet Rjukanfos** og **Norsk Hydro Produksjon AS**, er et kraftselskap i Hydro-konsernet. Selskapet eier helt eller delvis eller er operatør for kraftverk i Telemark, Sogn, Odda, Suldal og Vennesla.

Historie
--------

*Aktieselskabet Rjukanfos* ble stiftet 30. april 1903 med mål om å bygge ut kraftressursene i Rjukanfossen og elva Måna. Bak selskapet stod Sam Eyde sammen med andre norske og svenske investorer. Senere ble det et datterselskap av Norsk Hydro.

I 1904 begynte selskapet å planlegge en bruksjernbane mellom Vestfjorddalen og Notodden for å muliggjøre transport av varer ut og inn for den planlagte industriutbyggingen på stedet som senere ble kjent som Rjukan. Ansvaret for utbygging og drift av banestrekningen ble i 1907 overført til det nyopprettede selskapet Norsk Transportaktieselskab, og åpningen av «Rjukanbanene» (Vestfjorddalsbanen, Tinnsjøfergene og Tinnosbanen) fant sted i 1909.

Norsk Hydros industriutbygging i Vestfjorddalen med tilhørende transportåre ble i utgangspunktet startet sammen med en tysk investorgruppe ledet av Badische Anilin- und Soda-Fabrik gjennom de såkalte «Rjukanselskapene», *Norsk Kraftaktieselskab* og *A/S De Norske Salpeterverker*. Samarbeidet med tyskerne skulle vise seg å ikke fungere, og allerede i oktober 1911 ble de løst ut, mens det som tidligere hørte inn under Rjukanselskapene ble overført til Norsk Hydro og dets datterselskaper. Rjukan Salpeterfabriker var opprinnelig organisert som et eget datterselskap, *A/S Rjukan Salpeterværk*, underlagt De Norske Salpeterverker. Selskapet ble opprettholdt som et datterselskap av Norsk Hydro noen år etter 1911, men ble i 1915 likvidert, og hele industrien på Rjukan ble overført til Rjukanfos.

Eidanger Salpeterfabriker på Herøya i Porsgrunn ble etablert på slutten av 1920-tallet for framstilling av ferdigprodukter nærmest mulig en utskipningshavn. Byggingen av den første fabrikken på området, en kalksalpeterfabrikk, ble påbegynt 1. februar 1928. I januar 1951 ble nabobedriften, Herøya Elektrokjemiske Fabrikker AS (HEFA), overtatt av selskapet.

Etter omtrent to års byggetid ble Glomfjord Salpeterfabriker i Glomfjord i Meløy satt igang 1. juli 1949 for produksjon av ammoniakk for videre bearbeidelse på Herøya, mens en ny fabrikk for produksjon av fullgjødsel og kalksalpeter ble satt i drift høsten 1955.

Selskapet endret på et tidspunkt navn til *Norsk Hydro Produksjon AS*.[]

I juli 2013 kjøpte selskapet alle aksjene i AS Vigelands Brug og Vigeland Metal Refinery AS, som senere ble fusjonert til Hydro Vigelands Brug AS. 30. oktober 2013 endret selskapet igjen navn til *Hydro Energi AS*.

Produksjonsanlegg
-----------------

Kraftverkene i Telemark
Hydro Energi er operatør og eier av alle kraftverkene unntatt Svelgfoss, der Norsk Hydro eier 70,22 %, mens Skagerak Kraft eier resten. Reguleringsanleggene opereres av Øst-Telemarkens Brukseierforening.

* Frøystul kraftverk, Tinn
* Vemork kraftverk, Tinn
* Såheim kraftverk, Tinn
* Moflåt kraftverk, Tinn
* Mæl kraftverk, Tinn
* Svelgfoss kraftverk, Notodden

Kraftverkene i Sogn
Hydro Aluminium er eier, mens Hydro Energi er operatør.

* Fivlemyr kraftverk, Luster
* Herva kraftverk, Luster
* Skagen kraftverk, Luster
* Holsbru kraftverk, Årdal
* Mannsberg kraftverk, Årdal
* Tyin kraftverk, Årdal

Kraftverkene i Røldal-Suldal
Hydro Energi eier 45,21 %, mens Røldal-Suldal Kraft AS (RSK) eier resten. RSK eies igjen 91,26 % av Hydro Energi, resten av Statkraft. Hydro Energi er operatør.

* Middyr kraftverk, Odda
* Midtlæger kraftverk, Odda
* Novle kraftverk, Odda
* Røldal kraftverk, Odda
* Svandalsflona kraftverk, Odda
* Kvanndal kraftverk, Suldal
* Suldal I kraftverk, Suldal
* Suldal II kraftverk, Suldal
* Vasstøl kraftverk, Suldal

Hydro Vigelandsfoss AS
Hydro Energi er operatør.

* Vigelandsfoss kraftverk, Vennesla

Skafså Kraftverk ANS
Hydro Energi eier 33 %, resten eies av Vest-Telemark Kraftlag, som også er operatør.

* Gausbu kraftverk, Tokke
* Osen kraftverk, Kviteseid
* Skree kraftverk, Fyresdal
* Åmdal kraftverk, Tokke

Tidligere produksjonsanlegg
---------------------------

Kraftverk
* Eidsfoss kraftverk, Nome (eid av Midt-Telemark Kraft, operatøransvar fram til 1. januar 2007)
* Vrangfoss kraftverk, Nome (eid av S.D. Cappelen, operatøransvar fram til 1. januar 2007)
* Neverdalsåga kraftverk, Meløy (solgt til Statkraft 1. juli 2007)

Kjemiske fabrikker
* Norsk Hydro Glomfjord Fabrikker (Glomfjord Salpeterfabriker)
* Norsk Hydro Notodden Fabrikker (Notodden Salpeterfabriker)
* Norsk Hydro Porsgrunn Fabrikker (Eidanger Salpeterfabriker)
* Norsk Hydro Rjukan Fabrikker (Rjukan Salpeterfabriker, nedlagt 1. juli 1991)

Annet
* Norsk Hydros Ekspediasjonsavdeling, Menstad
* Havnebanen Porsgrunn–Herøya, etablert oktober 1952
* Kjørholt kalksteinsbrudd, etablert 1929, senere solgt til Norcem Brevik
* Kinsedal labradorittbrudd

Referanser
----------

1. ↑  Payton & Lepperød 1995, s. 22
2. ↑  Payton & Lepperød 1995, s. 25
3. 1 2  Payton & Lepperød 1995, s. 28
4. ↑  Olsen 1955, s. 182
5. ↑  Hydro 1959, s. 79–80
6. ↑  Hydro 1959, s. 99
7. ↑  «Årsberetning 2013». Hydro Energi AS. 28. mai 2014.
8. 1 2 3  «Årsrapport 2016 – Kommentarer til virksomheten». Hydro Energi AS. 1. juni 2017.
9. 1 2 3  «Årsrapport 2016 – Note 17: Tilleggsinformasjon om kraftproduksjon». Hydro Energi AS. 1. juni 2017.
10. ↑  «Årsrapport 2016 – Note 10: Nærstående parter». Røldal-Suldal Kraft AS. 22. juni 2017.
11. 1 2 3  «Årsrapport 2007 – Note 20: Tilleggsinformasjon om kraftproduksjon». Norsk Hydro Produksjon AS. 21. mai 2008.
12. ↑  «Neverdalsåga». Statkraft. Arkivert fra originalen 22. juni 2018. Besøkt 21. juni 2018.
13. 1 2  Hydro 1959, s. 11
14. ↑  Hydro 1959, s. 94
15. ↑  Hydro 1959, s. 91
16. ↑  Hydro 1959, s. 93

Litteratur
----------

* Olsen, Kr. Anker (1955). *Norsk Hydro gjennom 50 år*. Norsk Hydro.
* *Kjenner du Norsk Hydro? Håndbok for arbeidere og funksjonærer*. Norsk Hydro. 1959.
* Payton, Gary; Lepperød, Trond (1995). *Rjukanbanen: på sporet av et industrieventyr*. Maana forlag. ISBN 82-993549-1-9.

Eksterne lenker
---------------

* (en) Hydro Energi – kategori av bilder, video eller lyd på Commons Rediger på Wikidata

|  |  |
| --- | --- |
| Oppslagsverk/autoritetsdata | Store norske leksikon **·** VIAF **·** Brønnøysundregistrene
 |